
ДО
ОБЩИНСКИ СЪВЕТ
БУРГАС 
 
ДО К Л А Д Н А  З А П И С К А

ОТ ДИМИТЪР НИКОЛОВ – КМЕТ ОБЩИНА БУРГАС
 
[bookmark: _GoBack]Относно: Извършване на дейностите по анаеробно третиране на биоразградими отпадъци, формирани на територията на общините Бургас, Несебър и Поморие от Община Бургас чрез ОП „Чистота еко“
  
УВАЖАЕМИ  ДАМИ  И ГОСПОДА ОБЩИНСКИ СЪВЕТНИЦИ,      

[bookmark: _Hlk63091752]Моля на основание чл.73, ал.6 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас на насроченото за 17.12.2025г. заседание на Общински съвет да бъде разгледана настоящата докладна записка, като мотивите за това са свързани с необходимостта от спешно преструктуриране на начина, по който Община Бургас осигурява извършването на дейностите в инсталацията за анаеробно третиране на биоразградими отпадъци, формирани на територията на общините Бургас, Несебър и Поморие и доразвиване на система за разделно събиране на биоразградими отпадъци и транспортиране на разделно събрани биоразградими отпадъци. 

Разделното събиране на битови отпадъци е задължително за граждани и юридически лица съгласно Закона за управление на отпадъците. Смесването на битови и разделно събрани отпадъци прави невъзможно тяхното качествено рециклиране или компостиране. Разделното събиране е ключово за постигане на националните и европейски цели за намаляване на депонираните отпадъци и емисиите на парникови газове.
В изпълнение заложените цели в националното и европейско законодателство Общините Бургас, Несебър и Поморие изградиха анаеробна инсталация в рамките на проект №BG16M1OP002-2.004-0002 "Изграждане на анаеробна инсталация за разделно събрани биоразградими отпадъци на територията на регион Бургас“, финансиран по програма „Околна среда“ 2014-2020 и станаха съсобственици на съоръжението.

   Дейностите, които се извършват в рамките на проекта  за събиране, транспортиране и третиране на разделно събрани биоразградими отпадъци, са част от задълженията на кметовете, съгласно чл.19 от Закона за управление на отпадъците и задоволяват основни обществени потребности на населението на трите общини.
 
До момента дейността по функциониране на анаеробната инсталация и свързаните с това дейности по събиране, транспортиране и третиране на разделно събрани биоразградими отпадъци се извършва от „СББГ – Бургас ДЗЗД“, избрано след проведена открита процедура по Закона за обществените поръчки за „Избор на оператор на анаеробна инсталация и системата за събиране на РСБрО“. 
Този начин на опериране на инсталацията е бил избран измежду няколко варианта за възлагане на Услуга от общ икономически интерес, а именно: чрез изпълнител, избран по реда на Закона за обществените поръчки; търговско дружество, чийто капитал е собствен на трите  общините или  чрез общинско предприятие, специализирано в тази дейност. 
С писмо вх. 70-00-11001 от 08.12.2025 г. от страна на изпълнителя  постъпи искане за прекратяване на Договор № 93-ОП 22-82-(1)15.06.2023 г. с общините Бургас, Несебър и Поморие поради продължителна стопанска непоносимост, обективна невъзможност за покриване на разходите, необходими за нормалната експлоатация на инсталацията. С допълнително споразумение № 93-ОП- 22-82–(30)16.12.2025 г., в което се уреждат всички финансови взаимоотношения, предаването на инсталацията на Възложителите в работен режим, Договорът се прекратява по взаимно съгласие, като е поставен срок за предаване на инсталацията до 31.01.2026 г. Ето защо, е необходимо своевременно да бъде взето решение за избор на оператор на съоръжението, за да не се прекъсва работния режим. 
Към настоящия момент изградената по проекта анаеробна инсталация е в срок на устойчивост и е необходимо при възлагането на дейността на нов оператор да се съобразят изискванията на насоките за кандидатстване и правилата за изпълнение на проекта. Ето защо в споразумението, с което се възлагат дейностите, следва да бъде описана услугата от общ икономически интерес (УОИИ), да се определи съдържанието и продължителността на задълженията за обществена услуга, предприятието, което ще я извършва, същността на всички изключителни или специални права, описание на компенсационния механизъм, контролиране и преглед на компенсацията. 
Същевременно, съобразно избраната от общините форма за последваща експлоатация на финансираната по процедурата инсталацията, е необходимо те да спазват избрания режим на държавни помощи и съответния акт за възлагане да е в пълно съответствие с правилата на избрания режим. При възлагане на експлоатацията на инсталацията параметрите за изчисляване на компенсацията трябва да бъдат установени по обективен и прозрачен начин. Компенсацията не трябва да надвишава това, което е необходимо за покриване изцяло на разходите, възникнали при изпълнението на задълженията, свързани с предоставянето на обществената услуга. 
Предвид допълнителното споразумение за прекратяване на Договор № 93-ОП 22-82-(1)15.06.2023 г. и необходимостта от незабавно поемане дейността по събиране, транспортиране и третиране на отпадъците, трите общини, собственици на инсталацията, предлагат експлоатацията на съоръжението, както и сметосъбирането и транспортирането на биоразградимите отпадъци, на територията на община Бургас да бъде поето от Общинското предприятие "Чистота еко", специализирано звено на община Бургас, създадено с Решение по т.16 протокол 42 от 28.10.2014 г., на основание чл. 21 ал.1 т.8 от Закона за местното самоуправление и местната администрация, чл.52 от Закона за общинската собственост.
	
Предимствата на този начин на опериране на анаеробната инсталация са следните:
· Възможност за финансиране на дейностите: Дейностите и услугите, финансирани от общинския бюджет или извънбюджетни сметки, могат да бъдат извършвани от общински предприятия без провеждане на сложни и процедури по Закона за обществените поръчки.
· Бюджетна гъвкавост: Общинското предприятие разполага със специализиран опит и вече натрупан капацитет за извършване на тази услуга, което позволява по-ефективно управление на ресурсите и преодоляване на текущия дефицит.
· Оптимизиране на разходите: Чрез интегриране на дейността в структурата на вече съществуващо и работещо предприятие ще се постигне ефект, водещ до намаляване на административните разходи и ефективен контрол.

За извършване на услугата е необходимо да се сключи споразумение между Общините Бургас, Несебър и Поморие, въз основа на което експлоатацията на съоръжението да бъде изпълнявана от Общинското предприятие „Чистота еко“ на Община Бургас.
В тази връзка следва да се вземе решение да се възложи услугата от общ икономически интерес на общинското предприятие „ЧИСТОТА ЕКО“ за управление на инсталация за анаеробно третиране на разделно събрани биоразградими отпадъци и събиране и транспортирането на биоразградими отпадъци от територията на община Бургас, както и да се даде съгласие за увеличаване числеността на предприятието, с оглед незабавно поемане задълженията за извършване на дейностите.  
Дейностите по сметосъбиране и транспортиране до територията на анаеробна инсталация- Бургас от териториите на общините Несебър и Поморие ще се извършват от тях със собствен ресурс и за собствена сметка,    
което налага, 4 от специализираните сметоизвозващи автомобили, обслужващи тази дейност до момента да им бъдат предоставени безвъзмездно, което е допустимо съгласно разпоредбата на чл.12, ал.3 от Закона за общинската собственост.
 
Предвид изложеното, с цел гарантиране на непрекъснатост и качество на предоставяната услуга и на основание чл.21, ал.1, т.8, чл.61, ал.1 и ал.2 от Закона за местното самоуправление и местната администрация и чл.12, ал.3 от Закона за общинската собственост, да приемете следните:

РЕШЕНИЯ

 
1. Община Бургас чрез Общинско предприятие „Чистота еко“ да извършва услугите по третиране на разделно събраните биоразградими отпадъци от териториите на Общините Бургас, Несебър и Поморие, както и събиране и транспортиране на разделно събраните биоразградими отпадъци от територията на община Бургас, в условията на услуга от общ икономически интерес (УОИИ).

2. Дава съгласие за извършване на услуга от общ икономически интерес чрез  сключване на споразумение по реда на чл.61, ал.1 и ал.2 от ЗМСМА. 

3. Одобрява приложения проект на споразумение.

4. Дава съгласие съоръжението да бъде управлявано и експлоатирано от Общинското предприятие „Чистота еко“, включително чрез осигуряване на необходимия състав, необходим за незабавно поемане задълженията за извършване на дейностите.  

5. Предоставя безвъзмездно за управление на Община Несебър, 2 броя специализирани сметосъбиращи автомобили с описание, съдържащо се в проект на споразумението, част към настоящата докладна записка.

6. Предоставя безвъзмездно за управление на Община Поморие, 2 броя специализирани сметосъбиращи автомобили с описание, съдържащо се в проект на споразумение, част към настоящата докладна записка.

7. Допуска, на основание чл.60, ал.1 от Административно-процесуалния кодекс, предварително изпълнение на настоящото решение, с оглед своевременно организиране извършване на дейностите, предмет на споразумението.  


 С уважение,

Димитър Николов
Кмет Община Бургас

